CELEX: 32013R0065
Language: mt
Date: 2013-01-24 00:00:00
Title: Regolament ta’ Implimentazzjoni tal-Kummissjoni (UE) Nru 65/2013 tal- 24 ta’ Jannar 2013 li jemenda l-Anness III tar-Regolament (KE) Nru 826/2008 li jipprovdi regoli komuni għall-għotja ta’ għajnuna għall-ħażna privata ta’ ċerti prodotti agrikoli

25.1.2013   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 22/6
            
         REGOLAMENT TA’ IMPLIMENTAZZJONI TAL-KUMMISSJONI (UE) Nru 65/2013
   tal-24 ta’ Jannar 2013
   li jemenda l-Anness III tar-Regolament (KE) Nru 826/2008 li jipprovdi regoli komuni għall-għotja ta’ għajnuna għall-ħażna privata ta’ ċerti prodotti agrikoli
   IL-KUMMISSJONI EWROPEA,
   wara li kkunsidrat it-Trattat dwar il-Funzjonament tal-Unjoni Ewropea,
   wara li kkunsidrat ir-Regolament tal-Kunsill (KE) Nru 1234/2007 tat-22 ta’ Ottubru 2007 li jistabbilixxi organizzazzjoni komuni ta’ swieq agrikoli u dwar dispożizzjonijiet speċifiċi għal ċerti prodotti agrikoli (Ir-Regolament Waħdieni dwar l-OKS) (1), u b’mod partikolari l-Artikolu 43, punt j) tiegħu, flimkien mal-Artikolu 4 tiegħu,
   Billi:
   
               (1)
            
            
               Ir-Regolament tal-Kummissjoni (KE) Nru 826/2008 (2) jistipula fil-parti A ta-Anness III tiegħu, li l-Istati Membri għandhom jikkomunikaw ċerta informazzjoni lill-Kummissjoni f’dak li jikkonċerna ż-żejt taż-żebbuġa u ż-żebbuġ tal-ikel għal kumpaniji differenti ta’ kummerċjalizzazzjoni u jistabbilixxu l-iskadenzi għall-għoti ta’ tali informazzjoni. Huwa jistabbilixxi wkoll ir-regoli komuni fir-rigward tal-komunikazzjoni ta’ tali informazzjoni lill-Kummissjoni mill-awtoritajiet kompetenti tal-Istati Membri.
            
         
               (2)
            
            
               Fl-interess ta’ monitoraġġ aħjar tas-sitwazzjoni tas-suq u fid-dawl tal-esperjenza miksuba f’dan il-qasam, ċerti obbligi tal-komunikazzjoni tal-Istati Membri previsti fil-parti A tal-Anness III tar-Regolament (KE) Nru 826/2008 għandhom jiġu ssimplifikati, preskritti, miżjuda jew imħassra.
            
         
               (3)
            
            
               Għaldaqstant, huwa neċessarju li jiżdied obbligu dwar il-komunikazzjoni tal-użu totali taż-żejt taż-żebbuga u tal-ħażniet miżmuma fl-aħħar tas-sena u li jitħassar l-obbligu dwar l-informazzjoni fir-rigward taż-żebbuġ tal-ikel.
            
         
               (4)
            
            
               L-Anness III tar-Regolament (KE) Nru 826/2008 għandu għalhekk jiġi emendat kif jixraq.
            
         
               (5)
            
            
               Il-miżuri pprovduti f’dan ir-Regolament huma skont l-opinjoni tal-Kumitat ta’ Ġestjoni għall-Organizzazzjoni Komuni tas-Swieq Agrikoli,
            
         ADOTTAT DAN IR-REGOLAMENT:
   Artikolu 1
   It-Taqsima A tal-Anness III tar-Regolament (KE) Nru 826/2008 hija emendata kif ġej:
   
               1.
            
            
               Il-punt (b) jinbidel b’dan li ġej:
               
                           “(b)
                        
                        
                           Qabel il-15 ta’ Settembru, l-Istati Membri jinfurmaw lill-Kummissjoni, għas-sena tas-suq preċedenti, dwar il-produzzjoni definittiva u l-konsum intern totali taż-żejt taż-żebbuġa kif ukoll dwar il-ħażniet li jkun baqa’ fl-aħħar tas-sena.
                           Qabel il-15 ta’ Ottubru u qabel il-15 ta’ April, huma jipprovdu lill-Kummissjoni, għas-sena tas-suq attwali, stima tal-produzzjoni totali taż-żejt taż-żebbuġa kif ukoll stima tal-konsum intern u tal-ħażniet li jkun baqa’ fl-aħħar tas-sena.”
                        
                     
         
               2.
            
            
               Il-punt c) għandu jinbidel b’dan li ġej:
               
                           “(c)
                        
                        
                           Minn Settembru sa Mejju ta’ kull kampanja ta’ kummerċjalizzazzjoni, l-Istati Membri għandhom jipprovdu lill-Kummissjoni, sa mhux aktar tard mill-15 ta’ kull xahar, stima xahar b’xahar taż-żejt taż-żebbuġa prodott minn meta tkun bdiet il-kampanja ta’ kummerċjalizzazzjoni kkonċernata sax-xahar preċedenti, b’dak ix-xahar inkluż.”
                        
                     
         Artikolu 2
   Dan ir-Regolament għandu jidħol fis-seħħ fit-tielet jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, l-24 ta’ Jannar 2013.
      
         
            Għall-Kummissjoni
         
         
            Il-President
         
         José Manuel BARROSO
      
   
   
      (1)  ĠU L 299, 16.11.2007, p. 1.
   
      (2)  ĠU L 223, 21.8.2008, p. 3.